b'\n_START_ARTICLE_\nDonjon\n_START_PARAGRAPH_\nDonjonul [d\xc9\x94\xcc\x83\xcb\x88\xca\x92\xc9\x94\xcc\x83] (din francez\xc4\x83 donjon) este turnul cel mai \xc3\xaenalt al unei cet\xc4\x83\xc8\x9bi, care are rolul de a servi ca punct de observa\xc8\x9bie, de loc de tragere \xc8\x99i de ultim refugiu dac\xc4\x83 restul cet\xc4\x83\xc8\x9bii a fost ocupat de inamic._NEWLINE_El este turnul principal, bine \xc3\xaent\xc4\x83rit, al unei fortifica\xc8\x9bii medievale, al c\xc4\x83rui rost de ultim punct de refugiu \xc3\xaen cazul unui asediu \xc3\xaendelungat, era obligatoriu dublat de func\xc8\x9bia sa locativ\xc4\x83, servind \xc3\xaen general \xc8\x99i ca re\xc8\x99edin\xc8\x9b\xc4\x83 a st\xc4\x83p\xc3\xa2nului (seniorului) castelului._NEWLINE_Turnul-donjon se prezenta ca o construc\xc8\x9bie unghiular\xc4\x83 sau circular\xc4\x83, dezvoltat\xc4\x83 \xc3\xaen special pe axa vertical\xc4\x83, de regul\xc4\x83 cu forma parter \xc8\x99i dou\xc4\x83-patru etaje. Pere\xc8\x9bii puteau atinge grosimi de 2,5 \xe2\x80\x93 4 m, a\xc8\x99a cum este cazul donjoanelor reziden\xc8\x9biale normande, \xc3\xaen masa de zid\xc4\x83rie fiind prev\xc4\x83zute sc\xc4\x83ri sau culoare de acces. \xc3\x8enc\xc4\x83perile de la etaj erau folosite pentru locuire, camere de gard\xc4\x83 \xc8\x99i depozite._NEWLINE_Interiorul era divizat \xc3\xaen mai multe nivele t\xc4\x83v\xc4\x83nite sau boltite (pentru a se evita riscul incendierilor), care se succedau deasupra unui parter orb, cu rol de pivni\xc8\x9b\xc4\x83. Intrarea se f\xc4\x83cea cu o scar\xc4\x83 mobil\xc4\x83, la unul dintre nivelele superioare, fie cu acces direct dinspre exterior, fie prin intermediul unui corp-anex\xc4\x83. \xc3\x8en acest fel, turnurile erau capabile s\xc4\x83 opun\xc4\x83 adversarilor un masiv de zid\xc4\x83rie cu pere\xc8\x9bi verticali \xc8\x99i netezi, rezistent \xc3\xaen fa\xc8\x9ba artileriei epocii, precum \xc8\x99i a tentativelor de incendiere, \xc3\xaendeplinind o sarcin\xc4\x83 de ap\xc4\x83rare esen\xc8\x9bialmente pasiv\xc4\x83._NEWLINE_Donjonul a ap\xc4\x83rut de la sf\xc3\xa2r\xc8\x99itul secolului al XIII-lea, perioada sa clasic\xc4\x83 fiind aceea a secolului al XIV-lea. Ultimele au ap\xc4\x83rut \xc3\xaen secolul al XV-lea, chiar \xc8\x99i \xc3\xaen ambian\xc8\x9ba ora\xc8\x99ului. Folosite de c\xc4\x83tre nobili, f\xc4\x83r\xc4\x83 vreo restric\xc8\x9bie, au sf\xc3\xa2r\xc8\x99it prin a fi asimilate \xc8\x99i de c\xc4\x83tre patriciatul or\xc4\x83\xc8\x99enesc.'